. . . . amontronn dilem mhonn nhoi, punn konna khatir tem hanv sangunk xokonam. Toso, kazarank-lognank hajir zavnk mhaka sabar amontronnam astat. Punn hanv toso chodd-so konnacheach tea dobajeank hajir zainam. Punn hachea lognak hajir zalonch. Hajir zalom to dev-mondirant. Kristi dhormachea ani nema pormannem, logn mhonntat tem dev-mondirant zata. Misache bhettek survat zavn zoso-zoso sevadhormancho ek-ek bhag sortalo toso tancho ekameka thaim sasnnik korar ghoddcho vell lagim sortalo. . . ani sorlo. Tannem mhonnlem ". . . . hanv tuka sukhant toso dukhant, bholaikent toso piddent. . . . visvaxi ravtolom mhunn bhas ditam. " Ani tachi sasnnik potin zavnk vetelea cheddvan, tachem nanv kaddun tinch utram ucharlim, ani tednam mhojem mon somazantlea ghov-bailancher, tanchea ghorabeancher eksarkem firot ravlem. Firun zatoch mon mhojem oxench yevzunk laglem.
 Lognachea disa, lognache ritint hanv tuka sogott prosongamni visvaxi ravtolom oxem tor utramni mhonnonk bhorpur sompem. Lognachea disa jem poti-potin visvaxiponnachem utor dita tem vevharant ghalunk bhorpur kottin. Kiteak zanna?
 Jivitachea ponchvis vorsant sabar ghorabeank vollkhotam. Hantuntleach ekleachi gozal. Logn zalim. Ghov tor atte-vitteancho dhondo kori ani ozun korit asa. Tanchea kazarachea unnexea chovdhavea vorsant tancher dukh-sonkoxtt uprasta. Vepar-dhondo keloleacher kosloch faido mellona, chintlolom ek-ui kam' sarkem zaina, he toren sonkoxttanchem varem tancher sutt'ta. Ghov-bailam koxim, hea prosongant tannim korpachem tori kitem atam? Ghovachi zoddloli zodd bhurgeank posche khatir pavona, tankam porob-festank kitem-i novem anglem kortelim mhonnlear tank na; apleak-ui bail-monis mhunn sumarachem-xem nhesonk ghetolem mhonnlear-ui zaina. Hea vatavoronnant tor bailek boro-so soeg-aslo. Kitem korunk zanna? 'Tum zoddta ti zodd amkam mat-ui pavona. . . te zoddin mhojench nhoi, punn bhurgeanchem porian posonn zaina. Mhaka hangasor, mhonnche tujea vangdda ravpachi khoxi nam. . . hanv khoimsor-ui tori vavr kortam ani mhojea lhanam vangdda mhojem-i udarposonn kortam. " Punn tinnem oslem kainch ek mhonnonk na, toxench toslem kainch ek korunk na. Urfattench zalear, ghovak aplea utrancho tenko diit ravli, goroz tednam aplea thaim zata na zata hem pollenastana ghovak tachea vavrant adar korit ravli. Ani ghov kitem kortalo zanna? Bailechea utranchea ani kornneanchea sohokaran, aplo attea-vitteancho vavr korit ravlo. Dukh ani koxtt-sonkoxtt aplea potini thaim uloit ravlo. Ekech khepen sangtolo zalear logni jivitant zoso tannim ekamekak sorv vellar ani sorv prosongamni visvaxi ravnk zay aslem toxinch tim ravlim, ani az porian him dogaim aplea bhurgeam sangata ek boro ghorabo koxim jiyetat. Ozun-ui tancher sonkoxttache dis uzvaddlole asat. Ani toxe eksarke kednam-i, atam legit tosle dis ani prosong tancher yet asat. Punn hem sogllem tim lognachea disa ji bhas tannim ekamekak diloli tantuntlean tim mittoytat.
 Az somazant tor osoch, sukhant nhoi, punn dukhant koxttant jiyevpi ghorabeank sodunk bhonvot tor kitlexech melltat. Punn apnnacher dukh ailam ani tem dukh ghov-bailam koxim borabor mittoytelim bhov thoddim. Akantachea ani sonkoxttanchea vellar eka-mekak poti-potin koxim visvaxi ravnk bhorpur moskil. Mon'xacher jednam koxtt-dukh yeta tednam taka hea prosongant konnacho-i tori adar, tenko, ut'tejon zay asta. Logni jivitant tor bailek ghovachem ut'tejon zalear, ghovak bailechem mellunkuch zay. Ani toxem korpant-ui tankam nem' asa.
 Jinnechea hea pattlea vorsamni anik-ui eka ghorabeachi mhaka khas zannvikay asa. Ghorabo - ghov, bail ani char bhurgim. Ghov tor kocherint vavr korta. Ghorcho sogllo khorch hachech zoddicher zata. Khasgi kocheri dekhun mozuri titlixi mellona. Torui hea ghorabeak ti mozuri gorje purti. Ghov sokallim vavrak veta to sanjecho ghora portota. Kocherint tor koslo-i gondoll zalo, vo anik koslo-i toklecher tann haddpi noklomi ghoddli zalear, ho ghora yetalo, borench xekoitalo ani bailek tor gallyo-fosteo martalo. Bhurgeank tor gorvank marlolea nettan pett'talo. Ani tednam tachi bail-ui tacher challvotali. Ti-ui taka gallyo-fosteo ani her naka zalolea obodr xobdamni pachartali. Eka disak tanchem ttanv-ttinv itlem xime bhair pavlem, bail teach nimitan ghorantli bhair sorun geli. Ho poddlo eksuro. Tea disak bhair sorun gel'li hachi bail ozun-ui ghora yevnk na.
 Aichea amchea somazantlea choddan-chodd ghorabeanchi got hich. Hea vo tea karonnak lagun bail tor ghovacher ani ghov tor bailecher visvas komi korta; ani tednam tacho porinnam' koso, konn konnachench sonsunk raji asona; konn konnachench vankddem-tinkddem utor somzun vhorunk raji asona. Dukh-sonkoxtt yeta tednam konn, konnachoch - ghov-bail vo bail-ghov - tenko ani sohokar sodinant ani raji nant.
 Ani oxench somazantlea oslea ghorabeancher yevzunk niyallunk boslear, visvaxiponnachem utor divn, aplea kornneamni visvaxiponnacher negar gel'lea ghorabeanchem vichitruch lagta. Ani sogllem yevzun zatoch ho ghorabo, vo hi bail vo ho ghov kazari vo logni jivitant sosnnikay, visvaxiponn mhollear kitem tem nokllo oxem dista. Lognachea disa visvaxiponnachi bhas sogllea prosongant visvaxiponn dil'li ti sarki zannvik na zavn dilea oxem-i zaum-ie.
 Logna babtint, mhonnche eka ghorabea babtint, ghov-bailank ul'lekhun oxech niyallunk boslear oxem-i disun yeta. Jim-jim ghov-bailam polle asat, ani zankam logni jivitachem khorelem axtr khobor na, tim tor fokot logn moujek zal'lim koxim distat. Kiteak, logni jivit mhonnlear mouz nhoi. Logni jivitant ghovak ani bailek zaitench attaplolem asa. Logni jivit mhonnche khell nhoi. Tantum ghovak baile sovem zalear bailek-ui ghova sovem vhodd zobabdari asa.
 Khoinche tori eke sonvsthent aslom. Sonvsthechea nema pormannem tea-tea torechea ghorabeak sumanak ek khep tori bhett divnkuch zay asli. Ani hanv oso-toso satolleak ek-ek khep korun jednam hea ghorabeak bhett'talom, tednam tea ghorabeachem mhaka purem chitr mell'lem. Ghov tor bhairuch, mhonnche Gõychea Gõyant koslo tori vavr kortalo, boro zoddtalo, khatalo ani nhestalo. Hem tor bhair char-chovgam modem. Ani ghorant tachi vagnnuk vo bail bhurgeam thaim tacho som'bond kitem zannnant tumi? Baile ani tachem modem lognache bandpas samkech tunttlole. Ani hachem karonn fuddem hanvem vichartoch tinnem songottuch mhaka sangun uddoylem. Tachi khoim anik ek bail asa. Bhair bhonvtana-firtana to tika ghevn bhonvta. Ani ti asa tea khatir ho ratcho ghora-i yenam. Sumanak fokot don vo tin khepo yeta. to-ui zalear disacho. Ani karonn vicharlear zap dita - 'vavr chodd, ratpali marchi poddta. '
Az somazant, logni jivitant visvaxiponn mhonntat tem komi zalam. Uprant tem koslea-i torechea prosongak lagun zaum - punn dukh-sonkoxttachea prosongak lagun mhonntat tem tor sotuch. Logn zaloleank az logni jivitant ekamekacher visvas thevunk bhorpur avgodd lagta. Protekak tor somjikay ani monisponn asa zalear, visvaxiponnak tor bhorpur suvat asta. Logni jivitak veng marloleancheruch dhorlolem asa - visvaxi zavchem vo bevisvaxi zavchem tem.
 GULF-GOANS e-NEWSLETTER (Since 1994)
Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
(29)
(14)
- Duxtt Zon'var! Mon'xantlem!
 - Mel'le Kuddik Okman Ho?
 - Gõykar Orde Tokleche?
 - Favona Tem Mellona?
 - Obsoegank Guneanvkari Konn?
 - 'Tum Konknni Pustok Kiteak Kaddina? '
- gõYkarancho Otmo!
 - Mon'xachem Mol Kitem?
 - ▼ July (14)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 